Selvom Swipps endelige dødsstød har udslettet den danske konkurrence på mobilbetaling for MobilePay, så vil MobilePay ikke opkræve betaling.

Betalings-appen MobilePay har vundet kampen mod konkurrenten Swipp. Men på trods af MobilePays nyvundne monopol, betyder det ikke, at forbrugerne skal til at betale for appen.

- Det kan jeg afvise fuldstændig, siger Jesper Nielsen, som er chef for personal banking i Danske Bank og har ansvaret for MobilePay. Han lover, at appen vil være gratis ”for evigt”.

Danskerne downloader MobilePay på deres smartphones i langt højere grad end Swipp, og det fik i sidste ende bankerne bag Swipp till at skrinlægge appen. Bankerne er vandret til MobilePay, som nu er et partnerskab med knap 70 danske lokale og regionale pengeinstitutter.

Se hele interviewet på TV 2 Business her:

Blandt de store banker melder Sydbank, Jyske Bank og Spar Nord sig også under MobilePays faner - og følger dermed trop med Nordea, som valgte at kvitte Swipp-samarbejdet i midten af oktober.

Sammen står de danske banker stærkt med en fælles løsning på den lange bane, mener Jesper Nielsen.

- På den lange bane er det selvfølgelig strategisk vigtigt at kunne hegne det danske marked af, når der kommer udenlandske konkurrenter ind, som har rigtig mange penge i lommerne til at investere i mobilbetalinger, siger han.

Privatkunderne hos Lokale Pengeinstitutter, der ejer Swipp, vil ikke kunne mærke ændringerne, mens erhvervskunder vil blive tilbudt en Mobilepay-aftale frem for deres eksisterende Swipp-aftale.